Itzun bantz le junt eklok,
wiꞌnin wunak nsken chocopon Jerusalén tan ticyꞌseꞌn yi Pasc.
Yi quibital yi at tpombil Jesús Jerusalén,
cyoqueꞌn tzuntz tan cuꞌseꞌn tzaj xak xaꞌj,
nin eꞌ baj bentz tan cꞌulcheꞌn Jesús.
Nintzun eꞌ ẍchꞌin lentz:
—¡Kꞌajsbil tetz Ryos!
At banl Kataj tibaj yi jun yi tzꞌul tziꞌneꞌj.
Iꞌ kareyil yi oꞌ aj Israel,
—cheꞌch bantz.
At tzun jun buruꞌ jal cyaꞌn eꞌ ẍchusbeꞌtz,
nin jeꞌ Jesús teꞌj.
I cunin banaꞌstz chi tzꞌibaꞌnt cyen le tuꞌj Kataj yi na tal:
“Axwok aj Jerusalén,
quil cxobwok,
na ilwok nin Ireyil.
Choꞌn tzꞌul te jun buruꞌ.”
Poro qui pujx cyakꞌun yi eꞌ ẍchusbeꞌtz yi ko na jilon yi eꞌchk xtxolbilaꞌtz te Jesús.
Ma yi titzꞌeꞌn junt tir chixoꞌl almaꞌ,
nin yi jaleꞌn tetz kꞌej,
kalenaꞌs tzun pujxeꞌntz cyakꞌun yi na jop Jesús.
Ej nin eꞌ nachon te yi i cunin banaꞌstz chi yi tzꞌibaꞌnt cyen.
Nchaꞌtz cyakil yi eꞌ wunak yi eꞌ ẍchaꞌk tan xmayeꞌn yi titzꞌeꞌn Lázaro na chitzan tan talcheꞌn scyetz cyakil yi eꞌ mas wunak.
Chaꞌstzun te eꞌ eltzaj yi eꞌ wunak tan cꞌulcheꞌn Jesús,
na nsken quibit yi eꞌchk milawr yi nsken bnix taꞌn.
Ma yi eꞌ parisey nin cyal squibil quib:
—Quil nin binuꞌtzeꞌj.
¿Ẍeꞌn cheꞌ kulej wunakeꞌj?
na cyakil cuꞌn na xom chiwiꞌ teꞌj.